Чыгарылыш кичәләре: "99 мең сум. Бер кич өчен! Алты яшьлек балаларга!"

	...Акча темасын атна буе тикшергәнбез­дер: күпме җыярга, кайда-нәрсәгә тотарга? Эш шунда, улыбыз быел балалар бакчасыннан чыкты, шул уңайдан бәйрәм чараларына ата-аналар комитетыннан бер ханым һәр балага өчәр мең сум акча тапшырырга кушты. Төркемдә 33 бала икә­нен исәпкә алсаң, 99 мең сум җыела. Бер кич өчен! Алты яшьлек балаларга!	 Күпчелек ата-аналарда, нигә шулкадәр зур сумма җыярга, балалар бакчасыннан киткәндә купшы бәйрәмнәр кирәкме соң, дигән урынлы сорау туды, әлбәттә. Өч мең сум акча залны бизәү, аниматор, өстәл әзерләү, фото һәм видеога төшерүгә, балага, тәрбиячеләргә, аларның ярдәмчеләренә, мөдиргә һәм бүтән хезмәткәрләргә бүләккә тотылачак, дип аңлаттылар. Мондый “смета” белән, әлбәттә, ата-аналарның күбесе килешеп бетмәде: бәйрәм үтәчәк музыка залы болай да матур, аны ата-аналар үзләре дә, бакча хезмәткәрләре дә бизи ала, аның каравы, 4-5 мең сум акча янга кала. Аниматор да кыйммәткә төшә — якынча 9-10 мең сум.     
	---	
Татарстан яшьләре

	№ --- | 28.06.2022	


